[pic] | AN COIMISIÚN EORPACH |

An Bhruiséil 20.12.2010

COIM(2010) 774 leagan deireanach

2010/0374 (COD)

Togra le haghaidh

RIALACHÁIN Ó PHARLAIMINT NA hEORPA AGUS ÓN gCOMHAIRLE

maidir le córas Eorpach na gcuntas náisiúnta agus réigiúnach san Aontas Eorpach

(Téacs atá ábhartha maidir leis an LEE)

MEABHRÁN MÍNIÚCHÁIN

1. COMHTHÉACS AN TOGRA

Is é aidhm fhoriomlán an tionscadail athbhreithniú a dhéanamh ar CEC 95 d’fhonn cuntais náisiúnta san Aontas Eorpach a chur i gcomhréir leis an timpeallacht eacnamaíoch nua, le dul chun cinn i dtaighde modheolaíoch agus le riachtanais úsáideoirí.

Tá sé fíor-riachtanach, dá bhrí sin, Rialachán a bheith ann ó Pharlaimint na hEorpa agus ón gComhairle maidir le córas Eorpach na gcuntas náisiúnta agus réigiúnach san Aontas Eorpach in 2010 (CEC 2010).

Ba cheart CEC athbhreithnithe a bheith ina thagairt mhodheolaíoch iomchuí chun na sonraí ardchaighdeáin a sholáthar faoi chuntais náisiúnta atá riachtanach chun tacú le cur chun feidhme mhórbheartais an AE.

Beidh an t-athbhreithniú ina dheis chun tuilleadh feabhsaithe a dhéanamh ar chaighdeáin CEC 95 agus chun iad a dhíriú níos mó ar na húsáidí éagsúla san AE.

Tá CEC ina uirlis bhun-riachtanach ar leibhéal na hEorpa, a úsáidtear chun críoch riaracháin (i.e. acmhainní dílse, nós imeachta um easnamh iomarcach, cistí struchtúracha) agus chun anailís a dhéanamh ar chomhordú agus ar chóineasú bheartais eacnamaíocha na mBallstát.

Chun na cuspóirí a socraíodh sa Chonradh ar an Aontas Eorpach, sa Chonradh ar Fheidhmiú an Aontais Eorpaigh, agus go sonrach, san Aontas Eacnamaíoch agus Airgeadaíochta a bhaint amach soláthraíonn CEC tacar staitisticí comhchuibhithe agus iontaofa d’institiúidí an AE, do rialtais agus d'oibreoirí eacnamaíocha agus sóisialta le gur féidir leo a gcinntí a bhunú orthu.

Tagann athbhreithniú ar CEC i ndiaidh an athbhreithnithe ar Chóras Idirnáisiúnta na gCuntas Náisiúnta (CCN 93). D’fhoilsigh na cúig eagraíocht idirnáisiúnta a d’oibrigh ar an Lámhleabhar nua (CAI, ECFE, Rannán Staidrimh na NA, An Banc Domhanda agus Eurostat) CCN nua (CCN 2008) in 2009.

Tá CEC comhsheasmhach le CCN den chuid is mó maidir leis na sainmhínithe, rialacha cuntasaíochta agus aicmithe atá ann. D’ainneoin sin ionchorpraítear difríochtaí áirithe ann, go háirithe sa tslí ina gcuirtear i láthair é atá i gcomhréir níos mó leis an úsáid a bhaintear as laistigh den Aontas Eorpach. Bíonn cruinneas níos mó ag teastáil don úsáid shonrach seo maidir le sainmhínithe, aicmithe agus rialacha cuntasaíochta. Murab ionann agus CCN, tá CEC bunaithe ar Rialachán ina gcuimsítear rialacha ceangailteacha chun inchomparáideacht a áirithiú ar leibhéal an AE, agus clár éigeantach tarchurtha sonraí.

2. TORTHAÍ NA g COMHAIRLIÚCHÁN LEIS NA PÁIRTITHE LEASMHARA AGUS MEASÚNÚ TIONCHAIR

Táthar tar éis athbhreithniú ar CEC a phlé i roinnt grúpaí:

Cuireadh Grúpa Stiúrtha um Stiúrthóirí na gCuntas Náisiúnta ar bun d’fhonn tacú le Stiúrthóirí Ghrúpa na gCuntas Náisiúnta na cúraimí seo a leanas a chomhlíonadh:

- an treoir straitéiseach atá riachtanach le rath an tionscadail a sholáthar;

- comhairle a thabhairt ag céimeanna éagsúla an tionscadail;

- cinneadh a dhéanamh maidir le saincheisteanna modheolaíocha tábhachtacha.

Tá saineolas Ghrúpa Oibre na gCuntas Náisiúnta (NAWG) go ginearálta, agus Ghrúpa Oibre na gCuntas Airgeadais (FAWG) ar ghnéithe sonracha, ina ghné fhíor-riachtanach do rath an tionscadail um athbhreithniú ar CEC 95. Ba ghá dianphléití a dhéanamh trí chruinnithe agus chomhairliúcháin i scríbhinn chun cáilíocht theicniúil an tionscadail a áirithiú. Chomh maith leis an NAWG, cuireadh Grúpa Athbhreithnithe CEC 95 ar bun i bhfoirm comhchruinnithe an NAWG agus an FAWG, chun saincheisteanna a bhfuil comhleas ag an dá ghrúpa oibre iontu a phlé.

D’oibrigh grúpa teicniúil um chomhsheasmhacht de chuid an BCE – Eurostat ar chomhchuibhiú chodanna airgeadais agus neamhairgeadais an chórais.

Rinneadh tuairisciú rialta don Choiste um an gCóras Staidrimh Eorpach (CCSE) ag gach céim den phróiseas athbhreithnithe. Tuairiscíodh don Coiste um Staidreamh Airgeadaíochta, Airgeadais agus Chomhardú na nÍocaíochtaí (CSAACÍ) ar bhonn rialta.

Rinneadh cumarsáid rialta le hArd-Stiúrthóireachtaí eile, go háirithe Ard-Stiúrthóireacht na nGnóthaí Eacnamaíocha agus Airgeadais agus Ard-Stiúrthóireacht an Bhuiséid.

D’eagraigh Eurostat Comhdháil ar Chuntais Náisiúnta i Meán Fómhair 2009 sa Bhruiséil, agus ghlac úsáideoirí agus páirtithe leasmhara páirt inti.

MEASÚNÚ TIONCHAIR

Mura ndéanfaí athbhreithniú ar CEC, dhéanfaí inchomparáideacht na gcomhiomlán agus na gcuntas náisiúnta a lagú dá bharr, sa chéad áit idir Ballstáit toisc go dtabharfadh an t-athbhreithniú deis rialacha modheolaíocha nua a shonrú maidir le saincheisteanna a tháinig chun cinn le linn na cúig bliana déag seo a chuaigh thart, agus sa dara háit ar leibhéal idirnáisiúnta toisc go ndearnadh athbhreithniú ar CCN le déanaí.

Ba cheart CEC a choimeád ina leagan de CCN atá curtha in oiriúint do struchtúir gheilleagair na mBallstát agus ba cheart go leanfaí leagan amach CCN chomh fada agus is féidir ionas go mbeadh sonraí an Aontais Eorpaigh inchomparáide leo sin arna dtiomsú ag a phríomhpháirtithe idirnáisiúnta.

Tá an Fochoiste ar staidrimh an Choiste Eacnamaíoch agus Airgeadais tar éis anailís ar na hiarmhairtí a bheadh i gceist do chomhiomláin na gcuntas náisiúnta dá dtabharfaí CEC athbhreithnithe isteach a phlé ag féachaint do phlé treorach ag Comhairle ECOFIN i Samhain 2010.

3. EILIMINTÍ DLÍ AN TOGRA

Is é cuspóir an Rialacháin athbhreithniú a dhéanamh ar CEC i dtaobh na modheolaíochta maidir le caighdeáin, sainmhínithe, aicmithe agus rialacha cuntasaíochta coiteanna, agus i dtaobh an chláir um chuntais agus táblaí arna dtiomsú de réir na modheolaíochta chun críoch Aontais a tharchur.

Is é Airteagal 338 den Chonradh ar Fheidhmiú an Aontais Eorpaigh bunús dlí don staidreamh Eorpach. Ag gníomhú dóibh i gcomhréir leis an ngnáthnós imeachta reachtach, glacfaidh Parlaimint na hEorpa agus an Chomhairle bearta chun staidreamh a sholáthar, nuair is gá, ar fheidhmiú ghníomhaíochtaí an Aontais. Leagann sé amach na ceanglais a bhaineann le staidreamh Eorpach a dhéanamh, ag sonrú go gcaithfear caighdeáin neamhchlaontachta, iontaofachta, oibiachtúlachta, neamhspleáchais eolaíochta, éifeachtúlachta costais, agus rúndachta staidrimh a chomhlíonadh iontu.

Comhlíonann an togra prionsabal na coimhdeachta agus prionsabal na comhréireachta araon.

Maidir le prionsabal na coimhdeachta, ní thagann cuspóirí an togra faoi chuimsiú inniúlacht eisiach an Aontais Eorpaigh agus, ag an am céanna, ní féidir leis na Ballstáit iad a bhaint amach ar bhealach sásúil.

Ní féidir leis na Ballstáit cúram na cáilíochta lárnaí a bhaint amach mar is gá gan creat Eorpach soiléir, i.e. reachtaíocht Eorpach ina leagtar síos modheolaíocht choiteann um chuntais náisiúnta agus clár tarchurtha.

Tá sé tábhachtach go háirithe i réimse na gcuntas náisiúnta i gcás ina n-úsáidtear comhiomláin le haghaidh ilchuspóirí ar leibhéil réigiúnacha agus náisiúnta agus ar leibhéal Eorpach freisin (e.g. acmhainní dílse, nós imeachta um easnamh iomarcach, cistí struchtúracha).

Is féidir cuspóirí an togra a chur i gcrích níos fearr ar leibhéal an Aontais Eorpaigh ar bhonn gnímh dlí Eorpaigh, mar is é an Coimisiún amháin atá in ann an comhchuibhiú riachtanach ar mhodheolaíocht choiteann um chuntais náisiúnta agus ar fhaisnéis staidrimh a chomhordú ar leibhéal an Aontais Eorpaigh; ar an taobh eile den scéal is féidir leis na Ballstáit bailiú na sonraí agus tiomsú staidrimh inchomparáide ar chuntais náisiúnta a eagrú. Chuige sin, is féidir leis an Aontas Eorpach gníomhú de réir phrionsabal na coimhdeachta mar atá leagtha amach in Airteagal 5 den Chonradh.

Maidir le prionsabal na comhréireachta, ní bhaineann an Rialachán ach leis an íosmhéid a theastaíonn chun a chuspóir a bhaint amach agus ní théann sé thar an méid atá riachtanach don chuspóir sin. Ní shonraítear ann an mheicníocht bhailithe sonraí um chuntais náisiúnta do gach Ballstát faoi seach, ní dhéantar ach na sonraí atá le soláthar a shainiú chun struchtúr agus tráthchlár comhchuibhithe a áirithiú.

Rialachán ó Pharlaimint na hEorpa agus ón gComhairle atá san ionstraim dlí arna beartú maidir le CEC 2010. Is fearr rialachán mar leagtar síos ann na forálacha céanna ar fud an Aontais Eorpaigh, agus ní thugtar aon deis do na Ballstáit é a chur i bhfeidhm go neamhiomlán nó go roghnach. Tá sé infheidhme go díreach, rud a chiallaíonn nach gá é a thrasuí sa dlí náisiúnta.

4. IMPLEACHT BHUISÉADACH

Níl aon impleacht ag an togra ar bhuiséad an AE.

5. FAISNÉIS BHREISE

Baineann an gníomh atá beartaithe le hábhar LEE agus, dá bhrí sin, ba cheart an Limistéar Eorpach Eacnamaíoch a chuimsiú leis.

2010/0374 (COD)

Togra le haghaidh

RIALACHÁIN Ó PHARLAIMINT NA hEORPA AGUS ÓN gCOMHAIRLE

maidir le córas Eorpach na gcuntas náisiúnta agus réigiúnach san Aontas Eorpach

(Téacs atá ábhartha maidir leis an LEE)

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 338(1) de,

Ag féachaint don togra ón gCoimisiún[1],

Tar éis dóibh an dréachtghníomh reachtach a chur chuig na Parlaimintí náisiúnta,

Ag féachaint don tuairim ón mBanc Ceannais Eorpach[2],

Ag gníomhú dóibh i gcomhréir leis an ngnáthnós imeachta reachtach[3],

De bharr an méid seo a leanas:

(1) Bíonn faisnéis inchomparáide, úrnua agus iontaofa ar an struchtúr agus ar na forbairtí sa staid eacnamaíoch i ngach Ballstát agus/nó réigiún de dhíth chun monatóireacht a dhéanamh ar gheilleagair na mBallstát agus ar an aontas eacnamaíoch agus airgeadaíochta (AEA).

(2) Ba cheart páirt a bheith ag an gCoimisiún sa mhonatóireacht a dhéantar ar gheilleagair na mBallstát agus ar an AEA agus, go háirithe, ba cheart dó tuairisciú go rialta don Chomhairle faoin dul chun cinn atá déanta ag na Ballstáit agus a gcuid oibleagáidí á gcomhlíonadh acu faoin AEA.

(3) Teastaíonn cuntais eacnamaíocha ó shaoránaigh an Aontais mar uirlis bhunúsach chun anailís a dhéanamh ar staid eacnamaíoch Ballstáit agus/nó réigiúin. Ar mhaithe le hinchomparáideacht, ba cheart cuntais dá leithéidí a dhréachtú ar bhonn tacar aonair prionsabal nach féidir cialla éagsúla a bhaint astu.

(4) Ba cheart don Choimisiún úsáid a bhaint as comhiomláin na gcuntas náisiúnta chun críoch riaracháin an Aontais agus, go háirithe, chun ríomhanna buiséid a dhéanamh.

(5) In 1970 foilsíodh doiciméad riaracháin dar teideal 'Córas Eorpach na gCuntas Eacnamaíoch Suimeáilte' (CEC), doiciméad inar clúdaíodh an réimse atá faoi rialú an Rialacháin seo, agus a dhréachtaigh Oifig Staidrimh na gComhphobal Eorpach ar a freagracht féin. Ba thoradh oibre roinnt blianta a bhí sa doiciméad sin, obair a rinne Oifig Staidrimh na gComhphobal Eorpach, i gcomhar le hinstitiúidí náisiúnta staidrimh na mBallstát, ar mhaithe le córas cuntas náisiúnta a chruthú a chomhlíonfadh ceanglais bheartas eacnamaíoch agus sóisialta na gComhphobal Eorpach. Is é a bhí ann leagan an Chomhphobail de Chóras na gCuntas Náisiúnta sna Náisiúin Aontaithe, an córas a bhí á úsáid ag an gComhphobal go dtí sin. Chun an téacs bunaidh a thabhairt cothrom le dáta foilsíodh an dara leagan den doiciméad in 1979[4].

(6) Bunaíodh córas cuntas náisiúnta lena gcomhlíontar ceanglais bheartas eacnamaíoch, sóisialta agus réigiúnach an Aontais le Rialachán (CE) Uimh. 2223/96 ón gComhairle an 25 Meitheamh 1996 maidir le córas Eorpach na gcuntas náisiúnta agus réigiúnach sa Chomhphobal[5]. Bhí an córas sin comhsheasmhach den chuid is mó le Córas Idirnáisiúnta na gCuntas Náisiúnta arna ghlacadh ag Coimisiún Staidrimh na Náisiún Aontaithe i bhFeabhra 1993 (CCN 1993) ionas go bhféadfaí comparáid a dhéanamh idir bhallstáit uile na Náisiún Aontaithe ar bhonn idirnáisiúnta

(7) Tugadh CCN 1993 cothrom le dáta i leagan nua de Chóras na gCuntas Náisiúnta (CCN 2008) arna ghlacadh ag Coimisiún Staidrimh na Náisiún Aontaithe i bhFeabhra 2009 d’fhonn cuntais náisiúnta a thabhairt i gcomhréir níos mó leis an timpeallacht eacnamaíoch nua, leis an dul chun cinn i dtaighde modheolaíoch agus le riachtanais úsáideoirí.

(8) Is gá athbhreithniú a dhéanamh ar Chóras Eorpach na gCuntas (CEC 95) a bunaíodh le Rialachán (CE) Uimh. 2223/96 d’fhonn na forbairtí nua seo a chur san áireamh ionas go mbeidh an córas ina leagan de CCN 2008 atá curtha in oiriúint do struchtúir gheilleagair na mBallstát, agus ionas go mbeidh sonraí an Aontais inchomparáide leis na sonraí arna dtiomsú ag a phríomh-chomhpháirtithe idirnáisiúnta.

(9) I gcás cuntas timpeallachta agus sóisialta, ba cheart aird a thabhairt ar an Teachtaireacht ón gCoimisiún chuig Parlaimint na hEorpa agus chuig an gComhairle an 20 Lúnasa 2009 dar teideal “ GDP and beyond - Measuring progress in a changing world "[6]. Dá bhrí sin, d’fhéadfadh staidéir mhodheolaíocha agus scrúduithe sonraí breise a bheith riachtanach.

(10) Tá modheolaíocht agus clár tarchurtha ar áireamh sa leagan athbhreithnithe de Chóras Eorpach na gCuntas arna bhunú leis an Rialachán seo (CEC 2010) (ina ndéantar sainiú ar chuntais agus ar tháblaí atá le soláthar ag na Ballstáit go léir de réir spriocdhátaí sonraithe). Ba cheart don Choimisiún na cuntais agus na táblaí sin a chur ar fáil d’úsáideoirí ar dhátaí beachta, go háirithe maidir le monatóireacht a dhéanamh ar chóineasú eacnamaíoch bheartais eacnamaíocha na mBallstát agus dlúth-chomhordú a bhaint amach eatarthu.

(11) Déanfar na córais eile go léir a ionadú de réir a chéile le CEC 2010 mar chreat tagartha caighdeán, sainmhínithe, aicmithe agus rialacha cuntasaíochta coiteanna chun cuntais na mBallstát a dhréachtú i gcomhréir le ceanglais an Aontais, ionas go bhféadfaí torthaí atá inchomparáide idir na Ballstáit a fháil.

(12) I gcomhréir le Rialachán (CE) Uimh. 1059/2003 ó Pharlaimint na hEorpa agus ón gComhairle an 26 Bealtaine 2003 maidir le haicmiú coiteann aonad críche le haghaidh staidrimh (NUTS) a bhunú[7], ní mór an t-aicmiú NUTS a úsáid i staidreamh na mBallstát uile a tharchuirtear chuig an gCoimisiún a bhfuil miondealú déanta orthu de réir aonaid chríche. Dá réir sin, d’fhonn staidreamh réigiúnach inchomparáide a bhunú, ba cheart na haonaid chríche a shainiú i gcomhréir leis an aicmiú NUTS.

(13) Cuireadh tascfhórsa ar bun chun tuilleadh iniúchta a dhéanamh ar an tsaincheist maidir le seirbhísí idirghabhála airgeadais arna dtomhas go hindíreach (FISIM) a láimhseáil i gcuntais náisiúnta. Agus torthaí an tascfhórsa á gcur san áireamh, féadfaidh gá a bheith leis leasú a dhéanamh ar an modheolaíocht chun FISIM a ríomh agus a leithdháileadh, trí ghníomh tarmligthe roimh dheireadh 2012, d’fhonn torthaí níos iontaofa a sholáthar.

(14) Is de chineál infheistíochta é an caiteachas ar thaighde agus ar fhorbairt agus, dá bhrí sin, ba cheart é a thaifeadadh mar fhoirmiú caipitil sheasta. Tá sé riachtanach, áfach, formáid na sonraí atá le taifeadadh mar fhoirmiú caipitil sheasta a shonrú i ngníomh tarmligthe nuair a bhaintear amach leibhéal imleor muiníne in iontaofacht na sonraí trí chleachtadh trialach bunaithe ar tháblaí forlíontacha a fhorbairt.

(15) Is gá dul i mbun staidéar agus oibre, go háirithe maidir le saincheisteanna a bhaineann leis an OTI agus Eoraip 2020 agus saincheisteanna níos fairsinge, ar mhaithe le cur chuige tomhais níos cuimsithí ar dhea-bhail agus ar dhul chun cinn d'fhonn tacú le geilleagar cliste, inbhuanaithe agus cuimsitheach a chur chun cinn. Cuideoidh na staidéir agus an obair sin le feabhas níos mó a chur ar infhaighteacht, ar tharchur agus ar cháilíocht sonraí, le modheolaíochtaí a fheabhsú, d’fhonn ullmhú le haghaidh forbairtí amach anseo.

(16) Ba cheart cumhacht a thabhairt don Choimisiún gníomhartha tarmligthe a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh ar mhaithe le modhnú a dhéanamh ar na hIarscríbhinní a ghabhann leis an Rialachán seo. Tá sé ríthábhachtach go ndéanfadh an Coimisiún comhairliúcháin iomchuí le linn a obair ullmhúcháin, lena n-áirítear ar leibhéal an tsaineolaí.

(17) Ós rud é go bhféadfadh mór-oiriúnuithe sna córais staidrimh náisiúnta a bheith de dhíth chun an Rialachán seo a chur chun feidhme, féadfaidh an Coimisiún maoluithe a cheadú do Bhallstáit.

(18) Ba cheart na bearta atá riachtanach chun an Rialachán seo a chur chun feidhme a ghlacadh i gcomhréir le Cinneadh 1999/468/CE ón gComhairle an 28 Meitheamh 1999 lena leagtar síos na nósanna imeachta maidir le feidhmiú na gcumhachtaí cur chun feidhme arna dtabhairt don Choimisiún[8].

(19) Ós rud é nach féidir leis na Ballstáit cuspóir an Rialacháin seo, mar atá leagan athbhreithnithe de Chóras Eorpach na gCuntas (CEC 2010) a bhunú, a ghnóthú go leordhóthanach ag feidhmiú ina n-aonar agus, dá bhrí sin, gur fearr is féidir iad a ghnóthú ar leibhéal an Aontais, féadfaidh an tAontas bearta a ghlacadh i gcomhréir le prionsabal na comhréireachta atá leagtha amach in Airteagal 5 den Chonradh ar an Aontas Eorpach. De réir phrionsabal na comhréireachta, mar atá leagtha amach san Airteagal sin, ní théann an Rialachán seo níos faide ná mar is gá chun an cuspóir sin a chur i gcrích.

(20) Chuathas i gcomhairle leis an gCoiste um an gCóras Staidrimh Eorpach a bunaíodh le Rialachán (CE) Uimh. 223/2009 ó Pharlaimint na hEorpa agus ón gComhairle an 11 Márta 2009 maidir le staidreamh Eorpach[9].

(21) Chuathas i gcomhairle leis an gCoiste um Staidreamh Airgeadaíochta, Airgeadais agus Chomhardú na nÍocaíochtaí arna bhunú le Cinneadh 2006/856/CE ón gComhairle an 13 Samhain 2006[10] agus leis an gCoiste Ollioncaim Náisiúnta (Coiste an OIN) arna bhunú le Rialachán (CE, Euratom) Uimh. 1287/2003 ón gComhairle an 15 Iúil 2003 maidir le comhchuibhiú ollioncaim náisiúnta ag praghsanna an mhargaidh (Rialachán an OIN)[11],

TAR ÉIS AN RIALACHÁN SEO A GHLACADH:

Airteagal 1

Ábhar

1. Bunaítear Córas Eorpach na gCuntas 2010 (CEC 2010) leis an Rialachán seo.

2. Déantar foráil in CEC 2010 i leith an méid seo a leanas:

(a) modheolaíocht (Iarscríbhinn A) maidir le caighdeáin, sainmhínithe, aicmithe agus rialacha cuntasaíochta coiteanna a úsáidfear chun táblaí agus cuntais a thiomsú ar bhonn inchomparáide chun críocha an Aontais, mar aon le torthaí de réir mar is gá faoi Airteagal 3;

(b) clár (Iarscríbhinn B) lena leagtar síos na teorainneacha ama faoina ndéanfaidh na Ballstáit na táblaí agus na cuntais atá le tiomsú de réir na modheolaíochta dá dtagraítear i bpointe (a) a tharchur chuig an gCoimisiún (Eurostat).

3. Agus Airteagal 5 agus Airteagal 12 á gcur san áireamh, beidh feidhm ag an Rialachán seo maidir le gníomhartha uile an Aontais ina dtagraítear do CEC nó dá shainmhínithe.

4. Ní chuirtear ceangail ar Bhallstát ar bith, leis an Rialachán seo, úsáid a bhaint as CEC 2010 agus cuntais á dtiomsú acu dá gcuspóirí féin.

Airteagal 2

Modheolaíocht

1. Tá modheolaíocht CEC 2010 dá dtagraítear in Airteagal 1(2)(a) leagtha amach in Iarscríbhinn A.

2. Féadfaidh an Coimisiún leasuithe ar mhodheolaíocht CEC 2010, leasuithe atá beartaithe chun an t-ábhar atá inti a shonrú agus a fheabhsú, a ghlacadh trí ghníomhartha tarmligthe de réir Airteagail 7, 8 agus 9, ar an gcoinníoll nach n-athraítear a coincheapa bunúsacha, nach gá acmhainní breise a úsáid chun iad a chur chun feidhme agus nach méadófar acmhainní dílse dá thoradh sin.

3. Má bhíonn amhras ann faoi chur chun feidhme ceart rialacha cuntasaíochta CEC 2010, iarrfaidh an Ballstát lena mbaineann soiléiriú ón gCoimisiún (Eurostat). Déanfaidh an Coimisiún (Eurostat) iniúchadh ar an scéal go pras agus cuirfidh sé a chinneadh faoin soiléiriú arna iarraidh in iúl don Bhallstát lena mbaineann.

4. Déanfaidh Ballstáit seirbhísí idirghabhála airgeadais arna dtomhas go hindíreach (FISIM) a ríomh agus a leithdháileadh i gcuntais náisiúnta i gcomhréir leis an modheolaíocht atá sonraithe in Iarscríbhinn A. Féadfaidh an Coimisiún modheolaíocht chun FISIM a ríomh agus a leithdháileadh a leagan síos roimh dheireadh 2012, trí ghníomhartha tarmligthe, de réir Airteagail 7, 8 agus 9.

5. Déanfaidh na Ballstáit caiteachas ar thaighde agus ar fhorbairt a thaifeadadh mar fhoirmiú caipitil sheasta. Féadfaidh an Coimisiún gníomhartha tarmligthe a ghlacadh, i gcomhréir le hAirteagail 7, 8 agus 9, chun iontaofacht na sonraí a bheidh le taifeadadh mar fhoirmiú caipitil sheasta a áirithiú. Déanfar formáid na sonraí sin a shonrú i ngníomhartha tarmlighthe den sórt sin.

Airteagal 3

Sonraí a tharchur chuig an gCoimisiún

1. Déanfaidh na Ballstáit na táblaí agus na cuntais atá leagtha amach in Iarscríbhinn B a tharchur chuig an gCoimisiún (Eurostat) laistigh de na teorainneacha ama atá sonraithe le haghaidh gach tábla faoi seach.

I ndiaidh don Choimisiún dul i gcomhairle leis an gCoiste um an gCóras Staidrimh Eorpach, cuirfidh sé, tráth nach déanaí ná 1 Iúil 2018, tuarascáil chuig Parlaimint na hEorpa agus chuig an gComhairle ar chur i bhfeidhm na maoluithe arna gceadú i gcomhréir le hAirteagal 6 d’fhonn a fhíorú an bhfuil údar leo fós.

2. Déanfaidh na Ballstáit na sonraí agus na meiteashonraí a cheanglaítear leis an Rialachán seo a tharchur chuig an gCoimisiún (Eurostat) i gcomhréir le caighdeán idirmhalartaithe arna shonrú ag an gCoimisiún (Eurostat).

Déanfar na sonraí a tharchur nó a uaslódáil trí mhodh leictreonach chuig an bpointe aonair iontrála sonraí sa Choimisiún (Eurostat).

3. Glacfaidh an Coimisiún gníomhartha tarmligthe i gcomhréir le hAirteagail 7, 8 agus 9 ar mhaithe leis na táblaí agus na teorainneacha ama in Iarscríbhinn B a leasú nó a fhorlíonadh chun forbairtí modheolaíochta, barainneacha agus teicniúla a chur san áireamh. Beidh na gníomhartha sin bunaithe, go háirithe, ar mheastóireacht an Choimisiúin ar thorthaí staidéar deonach nó sonraí arna dtarchur ag na Ballstáit. Agus an mheastóireacht sin á déanamh aige, tabharfaidh an Coimisiún aird chuí ar thairbhí infhaighteacht na sonraí maidir le costas an bhailithe agus an t-ualach freagartha.

Airteagal 4

Measúnú cáilíochta

1. Chun críche an Rialacháin seo, beidh feidhm maidir leis na sonraí atá le tarchur ag na critéir cháilíochta dá dtagraítear in Airteagal 12(1) de Rialachán (CE) Uimh. 223/2009.

2. Tabharfaidh na Ballstáit tuarascáil don Choimisiún (Eurostat) ar cháilíocht na sonraí arna dtarchur i gcomhréir le hAirteagal 3.

3. Agus na critéir cháilíochta dá dtagraítear i mír 1 á gcur i bhfeidhm maidir leis na sonraí atá cumhdaithe leis an Rialachán seo, saineofar modhanna, struchtúr agus tréimhsiúlacht na dtuarascálacha cáilíochta i gcomhréir leis an nós imeachta dá dtagraítear in Airteagal 10.

4. Déanfaidh an Coimisiún (Eurostat) cáilíocht na sonraí arna dtarchur a mheasúnú.

Airteagal 5

Cur i bhfeidhm agus sonraí a tharchur den chéad uair

1. Cuirfear CEC 2010 i bhfeidhm den chéad uair maidir le sonraí arna mbunú i gcomhréir le hIarscríbhinn B a bheidh le tarchur i Meán Fómhair 2014.

2. Déanfar na sonraí a tharchur chuig an gCoimisiún (Eurostat) i gcomhréir leis na teorainneacha ama atá leagtha síos in Iarscríbhinn B.

3. I gcomhréir le mír 1, go dtí go ndéanfar an chéad tarchur bunaithe ar CEC 2010, leanfaidh na Ballstáit orthu na cuntais agus táblaí arna mbunú a sheoladh chuig an gCoimisiún (Eurostat) trí CEC 95 a chur i bhfeidhm.

4. Gan dochar d’Airteagal 19 de Rialachán (CE, Euratom) Uimh. 1150/2000[12] ón gComhairle, seiceálfaidh an Coimisiún agus an Ballstát lena mbaineann go bhfuil an Rialachán seo á chur i bhfeidhm agus cuirfidh siad toradh na seiceálacha sin faoi bhráid an Choiste dá bhforáiltear in Airteagal 10(1) den Rialachán seo.

Airteagal 6

Maoluithe

1. A mhéid is gá oiriúnuithe móra a dhéanamh de bharr an chórais staidrimh náisiúnta chun an Rialachán seo a chur i bhfeidhm, féadfaidh an Coimisiún maoluithe a cheadú do Bhallstáit, i gcomhréir leis an nós imeachta dá dtagraítear in Airteagal 10, ón tráth a chuirtear i bhfeidhm é go dtí 1 Eanáir 2020.

2. Chuige sin, tíolacfaidh an Ballstát lena mbaineann iarratas a bhfuil údar cuí leis don Choimisiún tráth nach déanaí ná trí mhí i ndiaidh theacht i bhfeidhm an Rialacháin seo.

Airteagal 7

An tarmligean a fheidhmiú

1. Déanfar na cumhachtaí chun na gníomhartha tarmligthe dá dtagraítear in Airteagal 2(2), (4) agus (5) agus Airteagal 3(3) a thabhairt don Choimisiún ar feadh tréimhse cúig bliana i ndiaidh theacht i bhfeidhm an Rialacháin seo. Déanfaidh an Coimisiún tuarascáil faoi na cumhachtaí tarmligthe sé mhí ar a dhéanaí roimh dheireadh na tréimhse cúig bliana. Déanfar tarmligean na gcumhachtaí a shíneadh go huathoibríoch le haghaidh tréimhsí d’fhad comhionann, mura ndéanann Parlaimint na hEorpa nó an Chomhairle é a chúlghairm i gcomhréir le hAirteagal 8.

2. A luaithe agus a ghlacann sé gníomh tarmligthe, tabharfaidh an Coimisiún fógra ina thaobh sin do Pharlaimint na hEorpa agus don Chomhairle an tráth céanna.

3. Is faoi réir na gcoinníollacha atá leagtha síos in Airteagal 8 agus Airteagal 9 a thugtar na cumhachtaí don Choimisiún gníomhartha tarmligthe a ghlacadh.

Airteagal 8

An tarmligean a chúlghairm

1. Maidir le tarmligean cumhachtaí dá dtagraítear in Airteagal 2(2), (4) agus (5) agus Airteagal 3(3), féadfaidh Parlaimint na hEorpa nó an Chomhairle an tarmligean sin a chúlghairm tráth ar bith.

2. Maidir leis an institiúid a mbeidh tús curtha aici le nós imeachta inmheánach d'fhonn a chinneadh an ndéanfar nó nach ndéanfar tarmligean na gcumhachtaí a chúlghairm, féachfaidh sí chuige fógra ina leith sin a thabhairt don institiúid eile agus don Choimisiún laistigh de thréimhse réasúnach sula ndéanfar an cinneadh deireanach, agus luafaidh sí na cumhachtaí tarmligthe a d'fhéadfadh a bheith faoi réir cúlghairme agus na fáthanna a d'fhéadfadh a bheith leis an gcúlghairm sin.

3. Má chinntear an chúlghairm a dhéanamh, cuirfear deireadh le tarmligean na gcumhachtaí a bheidh sonraithe sa chinneadh sin. Beidh éifeacht leis an gcinneadh láithreach nó ag dáta níos déanaí a bheidh sonraithe ann. Ní dhéanfaidh sé difear do bhailíocht na ngníomhartha tarmligthe atá i bhfeidhm cheana féin. Foilseofar in Iris Oifigiúil an Aontais Eorpaigh é.

Airteagal 9

Agóidí i gcoinne gníomhartha tarmligthe

1. Féadfaidh Parlaimint na hEorpa nó an Chomhairle agóid a dhéanamh i gcoinne gnímh tharmligthe laistigh de thréimhse dhá mhí ó dháta an fhógra.

Ar thionscnamh ó Pharlaimint na hEorpa nó ón gComhairle, cuirfear dhá mhí leis an tréimhse sin.

2. Más rud é, ar dhul in éag don tréimhse dá dtagraítear i mír 1, nach mbeidh agóid déanta ag Parlaimint na hEorpa ná ag an gComhairle i gcoinne an ghnímh tharmligthe, déanfar é a fhoilsiú in Iris Oifigiúil an Aontais Eorpaigh agus tiocfaidh sé i bhfeidhm ar an dáta a luaitear sa ghníomh sin.

Féadfar an gníomh tarmligthe a fhoilsiú in Iris Oifigiúil an Aontais Eorpaigh agus féadfaidh sé teacht i bhfeidhm roimh dhul in éag don tréimhse sin, más rud é gur chuir Parlaimint na hEorpa agus an Chomhairle araon an Coimisiún ar an eolas nach bhfuil sé ar intinn acu agóidí a dhéanamh.

3. Má dhéanann Parlaimint na hEorpa nó an Chomhairle agóid i gcoinne an gníomh tarmligthe a glacadh, ní thiocfaidh sé i bhfeidhm. Luafaidh an institiúid a dhéanann agóid na fáthanna atá aici agóid a dhéanamh i gcoinne an ghnímh tharmligthe.

Airteagal 10

Coiste

1. Tabharfaidh an Coiste um an gCóras Staidrimh Eorpach cúnamh don Choimisiún.

2. I gcás ina ndéanfar tagairt don mhír seo, beidh feidhm ag Airteagal 5 agus Airteagal 7 de Chinneadh 1999/468/CE, ag féachaint d'fhorálacha Airteagal 8 de.

Trí mhí a bheidh sa tréimhse a leagtar síos in Airteagal 5(6) de Chinneadh 1999/468/CE.

Airteagal 11

Comhar le coistí eile

1. Maidir leis na hábhair uile a thagann faoi chuimsiú inniúlacht an Choiste um Staidreamh Airgeadaíochta, Airgeadais agus Chomhardú na nÍocaíochtaí, iarrfaidh an Coimisiún tuairim an Choiste sin i gcomhréir le hAirteagal 2 de Chinneadh 2006/856/CE.

2. Cuirfidh an Coimisiún an Coiste Ollioncaim Náisiúnta (Coiste an OIN), arna bhunú le Rialachán (CE, Euratom) Uimh. 1287/2003, ar an eolas faoi fhaisnéis ar bith maidir le cur chun feidhme an Rialacháin seo atá riachtanach chun a dhualgais a chomhlíonadh.

Airteagal 12

Forálacha idirthréimhseacha

1. Chun críoch buiséadach agus críoch acmhainní dílse agus de mhaolú ar Airteagal 1(3) agus Airteagal 5, is é CEC 95 an córas cuntas Eorpach a bheidh i bhfeidhm de réir bhrí Airteagal 1(1) de Rialachán (CE, Euratom) Uimh. 1287/2003 agus na gníomhartha dlíthiúla a bhaineann leis, go háirithe Rialachán (CE, Euratom) Uimh. 1150/2000 agus Rialachán (CEE, Euratom) Uimh. 1553/89 ón gComhairle[13], agus fanfaidh Cinneadh 2007/436/CE, Euratom[14] i bhfeidhm fós.

2. Ar mhaithe leis an acmhainn dhílis bunaithe ar CBL a ríomh, agus mar eisceacht ó mhír 1, féadfaidh na Ballstáit úsáid a bhaint as sonraí atá bunaithe ar CEC 2010 fad is a fhanfaidh Cinneadh 2007/436/CE, Euratom i bhfeidhm, i gcásanna nach bhfuil sonraí mionsonraithe ESA 95 atá de dhíth ar fáil.

Airteagal 13

Teacht i bhfeidhm

Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh .

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

Arna dhéanamh sa Bhruiséil, an [...]

Thar ceann Pharlaimint na hEorpa Thar ceann na Comhairle

An tUachtarán An tUachtarán

[1] IO C […], […], lch. […].

[2] IO C […], […], lch. […].

[3] IO C […], […], lch. […].

[4] Eurostat : Córas Eorpach na gCuntas Eacnamaíoch Suimeáilte (CEC), an dara heagrán, Oifig Staidrimh na gComhphobal Eorpach, 1979

[5] IO L 310, 30.11.1996, lch. 1.

[6] COIM(2009) 433 leagan deireanach.

[7] IO L 154, 21.6.2003, lch. 1.

[8] IO L 184, 17.7.1999, lch. 23.

[9] IO L 87, 31.3.2009, lch. 164.

[10] IO L 332, 30.11.2006, lch. 21.

[11] IO L 181, 19.7.2003, lch. 1.

[12] IO L 130, 31. 5. 2000, lch. 1.

[13] IO L 155, 7.6.1989, lch. 9.

[14] IO L 163, 23.6.2007, lch. 17.